มาตรการช่วยเหลือเกษตรกรหลังราคาวัตถุดิบอาหารสัตว์ปรับตัวสูงขึ้น
นายเศกสรรค์ สวนกูล อำนวยการสำนักพัฒนาอาหารสัตว์ กรมปศุสัตว์ กล่าวว่า จากสถานการณ์ความขัดแย้งรัสเซีย-ยูเครน ส่งผลกระทบต่อการนำเข้าวัตถุดิบการเลี้ยงสัตว์ทำให้ราคาอาหารสัตว์ปรับตัวสูงขึ้นกว่าร้อยละ 30 - 40 ซึ่งภาพรวมนำเข้าปีนี้มีจำนวนกว่า 22.4 ล้านตัน และปี 2566 จำนวน 23.27 ล้านตัน โดยอุตสาหกรรมไก่เนื้อมีปริมาณใช้ถึงร้อยละ 40 สุกรร้อยละ 34 และไก่ไข่ร้อยละ 11 จากผลกระทบดังกล่าวจึงออกมาตรการช่วยเหลือเกษตรกรรายย่อย ประกอบด้วย การแนะนำทางเลือกใช้วัถตุดิบภายในประเทศ โดยเฉพาะอาหารสัตว์ในท้องถิ่น พร้อมแนะนำพัฒนาสูตรอาหารสัตว์ทดแทนการนำเข้า โดยให้เจ้าหน้าที่ผู้เชี่ยวชาญผลิตหัวอาหารสูตรเข้มข้นร้อยละ 30 เพื่อให้เกษตรกรราย่อยนำไปผสมกับวัตถุดิบในท้องถิ่น เช่น ปลายข้าว มันสำปะหลัง รำ ข้าวกล้อง ต้นกล้วย ฟักทอง นอกจากนี้ ยังมอบหมายให้ศูนย์อาหารสัตว์ 33 แห่งทั่วประเทศ จัดทีมออกปฏิบัติการ ภายใต้หน่วยบริการอาหารสัตว์เคลื่อนที่ให้คำแนะนำแก่เกษตรกร พร้อมแนะนำสูตรทดแทน โดยใช้ใบพืช โดยเฉพาะมันสำปะหลังและใบหม่อน ที่เป็นแหล่งโปรตีนประสิทธิภาพดีเป็นวัตถุดิบทดแทน